**"RITEŅVASARA - 2023"**

**tehniskie noteikumi**

 1. **Veloseriāls**

„Riteņvasara 2023” ir bērnu un jauniešu velosacensību seriāls (bez dalības maksām), kas ietver sacensības un Bieriņu trasē I un Bierriņu trasē II (kamēr nav pieejama Uzvaras parka trase)

2. **Velosaderība**

Dalībnieks drīkst startēt vienā vai vairākās veloklasēs (vienas veloklases vairākās vecumgrupās vienā dienā startēt nevar), ievērojot noteiktos velosaderības principus

|  |  |  |  |  |  |  |
| --- | --- | --- | --- | --- | --- | --- |
| *Vari startēt arī**Tava velo klase* | Bezpedāļu velo | 12 – 16 collu velo |  20 collu velo | MTB (24-26 collu) | MTB (27,5-29 collu) | Šosejas divriteņi |
| Bezpedāļu velo |  |  |  |  |  |  |
| 12 – 16 collu velo |  |  | X | X |  |  |
| 20 collu velo |  |  |  | X |  |  |
| MTB (24-26 collu) |  |  |  |  | X | X |
| MTB (27,5-29 collu) |  |  |  |  |  | X |
| Šosejas divriteņi\* |  |  |  |  |  |  |

24” šosejas riteņi drīkst startēt tikai 27,5 – 29 collu MTB un lielo šosejas divriteņu klasēs, 26” šosejas riteņi – tikai lielo šosejas riteņu klasē (\* kad būs pieejama Uzvaras parka trase)

3. **Pieteikšanās sacensībām:**

Katru sezonu, uzsākot sacensības, dalībnieks vai viņa vecāki aizpilda pieteikuma veidlapu, norādot visus tajā prasītos datus (ja kādu aili nav iespējams aizpildīt, tajā ievelkama svītra). Anketa atrodama Riteņvasaras mājas lapā <http://www.ritenvasara.lv/nolikumi_rezultati> , aizpildāma un atsūtāma pa e-pastu lkrogzeme@edu.riga.lv līdz iepriekšējam vakaram pirms sacensību dienas. Ja ir problēmas ar veloklases noteikšanu (velo rata lielums ir izlasāms uz riepas), lūdzu zvaniet – 26280340 vai rakstiet uz minēto e-pasta adresi, bet nemēģiniet kaut ko uzminēt uz labu laimi.

Pieteikums ir pildāms vienu reizi sezonā (neatkarīgi no trases).

Katru reizi, ierodoties sacensību vietā, jāatzīmējas sekretariātā, skaidri un saprotami nosaucot dalībnieka veloklasi, numuru (ja tas jau izsniegts), vārdu un uzvārdu, piefiksējot, ka tas tiek atzīmēts dalībnieku sarakstā. Mazajiem bērniem reģistrēšanos/atzīmēšanos veic vecāki (tikai tad, kad bērns ieradies trasē). Pirmo reizi uz reģistrēšanos jāierodas kopā ar savu velo.

Sezonas laikā mainot veloklasi, jauns pieteikums nav nepieciešams, bet par veloklases maiņu līdz iepriekšējam vakaram pirms sacensību dienas jāinformē sekretariāts (skat. Nolikuma 17.p.).

4. **Dalībnieka numurs**

Dalībniekam reģistrējoties tiek izsniegts starta numurs visai sezonai, kas jāņem līdzi uz visiem šīs sezonas sacensību posmiem. Ja numurs aizmirsts mājās vai pazaudēts, dalībniekam ir iespējams:

a) saņemt rezerves numuru + 30 sekunžu soda laiku startā vai

b) no saviem materiāliem pagatavot pašam numuru ar tikpat lieliem, melniem un ļoti labi nolasāmiem cipariem (protams, atbilstošiem savam sezonas numuram), kas jāatrāda sekretariātā.

5. **Dalībnieka identificēšana pēc numura**

Ja dalībnieks pēc numura nav identificējams (numurs pielikts tā, ka nav labi nolasāms, vai ritenim pielikts neatbilstošs – piemēram, citu sacensību – numurs) vai arī dalībnieks pirms brauciena nav pieteikts, rezultāts var netikt fiksēts, un pretenzijas netiek pieņemtas. Ja šādi pārkāpumi atkārtojas, dalībnieka rīcība var tikt vērtēta kā nesportiska (dezorganizē tiesnešu darbu un traucē korekti fiksēt brauciena rezultātus) un izraisīt attiecīgas sankcijas (soda laiks startā vai nepielaišana pie starta, ja numurs nav attiecīgi sakārtots un nav nolasāms).

6. **Veloklases vecuma robežas**

Ja dalībnieka vecums pārsniedz attiecīgajai veloklasei noteikto, viņš sacensībās var piedalīties un ieņemt izcīnīto vietu konkrētās dienas sacensību posma vērtējumā (visu šī brauciena dalībnieku kopējā ieskaitē), nesaņemot punktus sezonas kopvērtējumam. Šajā gadījumā šī posma minētās veloklases pārējie – pamatvecuma dalībnieki sadala vietas šīs veloklases vai vecumgrupas (ja tādas ir) vērtējumā neatkarīgi no ārpukārtas dalībnieka rezultāta. /.nolikuma 31.p./

7. **Ja 16” (vai mazākam) velo ir automātiskā rumba**

 Ja 16” (vai mazākam) velo ir automātiskā rumba (Sram automatix u.tml.) ar 2 vai vairāk pārnesumiem, braucējs tiek pielīdzināts šīs veloklases vecuma robežu pārsniegušam dalībniekam (skat. 6. punktu). Ja šādu regulāri braucošu dalībnieku skaits to atļaus, viņiem tiks veidota atsevišķa veloklase (ar sezonas kopvērtējumu).

8. **Dalībnieku skaits veloklasē**

Ja dalībnieku skaits veloklasē pārsniedz trases ietilpības robežu un dalībnieku skaits tās vecumgrupās nedod iespēju veikt samērīgu dalījumu atsevišķos vecumgrupu braucienos (piem., jaunākajā grupā 16 dalībnieki, vecākajā – 3 dalībnieki), tiesnesis var veikt šīs klases dalījumu braucienos pēc citiem iespējamiem principiem (zēni/meitenes; dalīt pa dzimšanas gadiem; rīkot priekšbraucienus un finālbraucienus utt.) atkarībā no konkrētajiem trases un laika apstākļiem, lai sekmētu maksimāli drošu un raitu sacensību norisi. Viens dalībnieks veloklasi (grupu) neveido.

9. **Starts**

Divriteņu veloklasēs dalībniekiem jāspēj uzsākt braukt patstāvīgi, bez līkumošanas, startā ar vienu kāju atbalstoties uz zemes. Stāšanās uz starta notiek tikai pēc tiesneša uzaicinājuma.

10. **Distances garums**

Veloklasēm veicamo distanču garumi noteikti nolikumā. Ja to prasa trases, laika vai citi apstākļi, tiesnesis var veikt distances garuma korekcijas, par kurām dalībnieki tiek informēti pirms starta.

11. **Braukšanas kultūra**

Dalībniekiem jācenšas braukt iespējami taisnākā virzienā, turot stūri ar abām rokām, nelīkumojot un nemēģinot nogriezt citiem ceļu vai izspiest viņus no trases. Ja no aizmugures tuvojas ātrāks dalībnieks, kas apdzen jau par apli vai vairākiem, iespēju robežās jāpalaiž viņš garām (it īpaši trases šaurākās vietās).

12. **Uzvedības kultūra**

Dalībnieki, kuri paši vai viņu vecāki u.c. viņus pavadošās personas uzvedas nesportiski trasē un/vai ārpus tās robežām un neievēro izteiktos aizrādījumus, tiek diskvalificēti. Par nesportisku uzvedību tiek uzskatīta arī garu diskusiju uzspiešana organizatoriem un tiesnešiem, traucējot sacensību norisi.

Tas pats attiecas uz gadījumiem, ja dalībnieks vai viņu pavadošās personas atsakās ievērot valstī noteiktos epidemioloģiskās drošības noteikumus.

Riteņvasaras pasākumos aizliegts izplatīt agresīvu valstu naidu kurinošu un karu atbalstošu propagandu gan mutiski, gan rakstiski, kā arī izmantojot šo valstu izvērstās agresijas atbalstošus simbolus uz tērpa, inventāra, pārvietošanās līdzekļiem u.c. redzamās vietās. Nepieļaujama jebkāda agresīva pretdarbība attiecībā uz solidaritātes paušanu Ukrainas Republikai, tostarp Ukrainas Republikas valsts simbolu zaimošana un citas tamlīdzīgas darbības.

13. **Auto novietošana Bieriņos**

Auto novietošana pie Bieriņu trasēm atļauta tikai asfaltētajā laukumā pie Amulas /Slampes ielu krustojuma. Šī noteikuma pārkāpums tiek pielīdzināts nesportiskai uzvedībai ar 12. p. minētajām sekām.

14. **Pavadītāji**

Bezpedāļu veloklases dalībniekus trasē var pavadīt kāds no pieaugušajiem vai lielajiem brāļiem/māsām, ievērojot noteikumus:

a) nestumt pavadāmo dalībnieku,

b) maksimāli uzmanīties, lai ne tīši, ne netīši netiktu traucēti citi dalībnieki.

 Pārējo veloklašu dalībniekus līdzjutēji var uzmundrināt ārpus trases robežām (izņemot kritienu vai riteņa tehnisku problēmu gadījumus). Vienam dalībniekam iespējams tikai viens pavadītājs.

Nevienas veloklases dalībniekus nedrīkst pavadīt, braucot ar velo gar trases malu (pārkāpuma gadījumā šis bērns ieņem vietu aiz visiem trasi patstāvīgi veikušajiem bērniem, bet atkārtota pārkāpuma gadījumā var tikt diskvalificēts).

15. **Negrūst un nestumt!**

Vecāki un citi līdzjutēji ne startā, ne citās trases vietās brauciena laikā nedrīkst grūst un stumt dalībnieku, jo tas rada sadursmju un kritienu risku, pagrūstajam bērnam nespējot novaldīt stūri.

16. **Ja nav iespējams veikt visu distanci**

Ja dalībnieks kādu iemeslu dēļ (tehniskas problēmas, kritiens, spēku nepietiek utt.) nevar veikt visus braucienā paredzētos apļus, viņam jāapstājas trases malā pirms finiša līnijas un jāgaida brauciena līdera finišs, pēc kura arī pašam jāšķērso finiša līnija, saņemot brauciena ieskaiti un attiecīgo izcīnīto vietu (atbilstoši veikto apļu skaitam un finišēšanas secībai). Ja finiša līnija šķērsota pirms līdera finiša, jāveic viss nākamais aplis (to var darīt, arī stumjot riteni pie rokas).

17. **Neatrasties trasē ārpus sava brauciena laika!**

Dalībniekiem, kas gaida savu braucienu, nav atļauts atrasties trasē (izņemot gadījumus, ja viņi pilda kādu tiesneša uzdevumu). Pārkāpuma gadījumā nākamajā startā šim dalībniekam tiek noteikts 30 sekunžu soda laiks.

18. **Pārkāpumi**

Par visiem pamanītajiem pārkāpumiem un traucējumiem lūdzu nekavējoties informēt sekretariātu vai braucienu starplaikos tiesnesi, minot pārkāpēja numuru vai citas pazīmes, lai būtu iespējams pārrunāt pieļauto kļūdu, novērst tās atkārtošanos un uzlabot braukšanas drošību.

19. **Atteikšanās no pieteiktā brauciena**

Ja kādu iemeslu dēļ dalībnieks no pieteiktā brauciena atsakās, par to noteikti jāinformē sekretariāts un/vai tiesnesis. Ja braucējs nav atteicies/atteikts, bet uz starta neierodas, nākamajā braucienā (tajā pat vai citā dienā) viņš var saņemt 30 sekunžu soda laiku startā par nesportisku uzvedību.

20. **Atsevišķa sacensību posma apbalvošana**

Katra atsevišķa posma dalībnieki saņem diplomus vai atzinības par attiecīgajā veloklasē vai vecumgrupā izcīnīto vietu atsevišķi zēnu un meiteņu vērtējumā (grupu dalījums tiek veikts, ja attiecīgajā vecuma un/vai dzimuma grupā ir vismaz 2 dalībnieki/-ces).

Katra posma apbalvošana paredzēta visiem tajā finišējušajiem dalībniekiem. Ja posma apbalvošanu dalībnieks negatavojas gaidīt, par to savlaicīgi jāinformē sekretariāts, lai neliktu lieki gaidīt pārējiem dalībniekiem.

21. **Sezonas apbalvošana**

Sezonas kopvērtējumam punktus aprēķina par konkrētajā braucienā izcīnīto absolūto vietu, neņemot vērā nekādu sīkāku grupu dalījumu, jo arī nolikums sezonas kopvērtējumu pa vecumgrupām neparedz. Sezonas apbalvošana pa vecumgrupām ir iespējama tikai gadījumā, ja atrodas sponsors/-i, kas vēlētos to finansēt (ja tādi ir zināmi, laipni lūgti pieteikties!). Ja vienā braucienā tiek apvienotas vairākas mazskaitlīgas veloklases, punkti katrai veloklasei tiek skaitīti atsevišķi.

22. **Punktu skaitīšana pa veloklasēm**

Ja dalībnieks kādu iemeslu dēļ nav startējis savā klasē, bet velosaderības ietvaros ir startējis kādā citā klasē, izcīnītie punkti viņam tiek skaitīti klasē, kurā viņš reāli ir braucis. Punktu pārnešana uz citu klasi nenotiek (izņemot gadījumu, ja sezonas gaitā izveidojas jauna veloklase, tai atdaloties no kādas jau esošas).

23. **Sargi sevi un citus!**

Sacensību rīkotāji sacensību laikā nenodrošina bērnu pieskatīšanas (auklīšu) pakalpojumus, tādēļ vecāku pienākums ir rūpīgi uzmanīt savus mazos nebēdņus, kam tajā brīdī nav jābrauc, un it īpaši nepieļaut gadījumus, kad brauciena laikā bērni atrodas vienā trases pusē, bet vecāki – pretējā. Sadursme ar ātri braucošu riteni var būt ļoti nepatīkama gan braucējam, gan tam, kam tiek uzbraukts virsū.

Un atceramies – šis nav supernopietnais augstu sasniegumu sports.

**Galvenais ir brauktprieks!**